***Σιαμέζα***

***Μάτια τοπάζια σε σοκολατένιο περιτύλιγμα***

*Μια λυγερή ανατολίτισσα με μια μικρή θάλασσα φυλακισμένη στα γαλανά της μάτια, γλυκαίνει αιώνες ολόκληρους με τις σοκολατένιες της αποχρώσεις όσους έχουν την τιμή να γνωρίσουν τη μυστηριώδη, ιερή γάτα των μοναχών και των αυτοκρατόρων της Ταϋλάνδης από κοντά.*

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Οι γάτες του Σιάμ γοητεύουν όσους τις συναντούν, από την πρώτη φορά που τους επιτράπηκε να ταξιδέψουν μακριά από τη γενέτειρά τους, την Ταϋλάνδη, ή όπως ήταν τότε γνωστή, το βασίλειο του Σιάμ, στα τέλη του δεκάτου ογδόου αιώνα. Η λυγερή κορμοστασιά τους, η χαρακτηριστική αντίθεση των χρωμάτων τους, το μακρύ τους κεφάλι με τα κομψά χαρακτηριστικά, τα βαθιά μπλε αμυγδαλωτά τους μάτια, και το μεταξένιο τους τρίχωμα, τις έκαναν ζωντανά έργα τέχνης. Συνδυάστε αυτή την ανατολίτικη ομορφιά με την εξυπνάδα, την αινιγματική προσωπικότητα και τον αξιαγάπητο χαρακτήρα, κι έχετε την πεμπτουσία της γάτας του Σιάμ.

Εκείνες με τα άκρα χρωματισμού seal, που παραμένουν έως και σήμερα περισσότερο γνωστές, ήταν οι πρώτες που έκαναν την εμφάνισή τους. Με τα σκούρα καφέ, σχεδόν μαύρα άκρα τους, και το απαλό κρεμ σώμα τους, προκαλούσαν αίσθηση κι ενθουσιασμό στα πλήθη. Παρότι γάτες του Σιάμ με σοκολά πόδια, ουρά, «μάσκα» ,αυτιά και σχεδόν λευκό σώμα έκαναν την εμφάνισή τους από καιρό σε καιρό, ήταν εκείνες με του μπλε χρωματισμού που κέρδισαν δεύτερες επίσημη αναγνώριση το 1934. Οι γάτες του Σιάμ που ανήκουν σε αυτή την ομάδα έχουν γκριζογάλανα άκρα, με σώμα σε ψυχρή υπόλευκη απόχρωση. Ακολούθησε η αναγνώριση των σοκολά Σιαμέζων, ενώ η αναγνώριση του χρωματισμού λιλά το 1955 συμπλήρωσε το … χρωματολόγιο της φυλής. Οι λιλά γάτες του Σιάμ έχουν άκρα γκρίζα με σχεδόν ροζ απόχρωση και λευκό σώμα, κάτι που τις κάνει να μοιάζουν ακόμη πιο αιθέριες. Στη δεκαετία του ’70 έκαναν την εμφάνισή τους οι πρώτες Σιαμέζες με ραβδωτά, κόκκινα και κρεμ άκρα, ενώ το 1989 αναγνωρίστηκαν επισήμως κι εκείνες με ασημένιο και καπνιστό χρωματισμό. Η γάτα του Σιάμ είναι η «μητέρα» διαφόρων φυλών, όπως της Μπαλινέζας και της Ανατολίτικης κοντότριχης και μακρύτριχης, «δανείζοντας» το χρωματισμό της και σε πολλές άλλες φυλές.

Παρότι το χρώμα των άκρων είναι προφανώς το πιο αναγνωρίσιμο χαρακτηριστικό της συγκεκριμένης φυλής, η σωματοδομή της είναι επίσης χαρακτηριστική. Η γάτα του Σιάμ είναι μια σπουδή στο μήκος. Από τις πρώτες αναφορές περιγράφεται με μακρύ, στενό, τριγωνικό κεφάλι και λυγερές γραμμές σώματος. Το μυώδες, κυλινδρικό σώμα στηρίζεται σε μακριά πόδια και καταλήγει σε έναν κομψό σαν κόσμημα λαιμό. Η ουρά είναι επίσης μεγάλη σε μήκος, χωρίς κόμπους, με μυτερή απόληξη. Το κοντό, στιλπνό τρίχωμα που αγκαλιάζει το κορμί της αναδεικνύει τέλεια τις γραμμές του σώματος. Το μακρύ κεφάλι συμπληρώνεται από ένα απολύτως ίσιο προφίλ και ένα σαγόνι που ακολουθεί τις γραμμές του κεφαλιού. Κοιτάζοντάς το από μπροστά το σχήμα του προσώπου εμφανίζει μια απαλή καμπύλη που συμπληρώνεται με μεγάλα, τρίγωνα αυτιά. Το βλέμμα μας μαγνητίζουν τα μεγάλα, αμυγδαλωτά μάτια που δεσπόζουν στο πρόσωπο. Πάντα σε βαθύ, πλούσιο μπλε χρώμα, είναι τοποθετημένα με ελαφριά κλίση της εξωτερικής τους γωνίας προς τα πάνω. Ακόμη κι αν μπορεί κάποιος να αντισταθεί στα υπόλοιπα χαρακτηριστικά αυτής της γάτας, δε θα μπορέσει να ξεφύγει από τη μαγεία αυτών των εκφραστικών ματιών που ακτινοβολούν αγάπη κι εξυπνάδα.

*«Η γάτα του Σιάμ συνδυάζει τη χάρη ενός πάνθηρα, τη σβελτάδα ενός ελαφιού, την απαλότητα ενός περιστεριού, τη δύναμη ενός τίγρη, την τρυφερότητα ενός σκύλου και τη γενναιότητα ενός λιονταριού...είναι μια σπουδή στη συμμετρία, τη χάρη και την κομψότητα.»* Marge Naples, Αυτή είναι η γάτα του Σιάμ, 2η έκδοση (1978)

***Νεογέννητες χιονόμπαλες με χρώμα…έκπληξη!***

Ο χαρακτηριστικός χρωματισμός των Σιαμέζων οφείλεται σε μια μορφή μερικού αλμπινισμού και ονομάζεται χρωματισμός Ιμαλαΐων. Απαντάται σε αρκετά θηλαστικά, συμπεριλαμβανομένων κουνελιών και κατσικών, που προέρχονται από την περιοχή των Ιμαλαΐων. Το ακριβές χρωματικό αποτέλεσμα του συγκεκριμένου γονιδίου εξαρτάται από τη θερμοκρασία, μια και επιτρέπει το χρώμα να εκδηλωθεί μόνο στις ψυχρές περιοχές του σώματος, όπως είναι τα αυτιά, το πρόσωπο, τα πόδια και την ουρά. Στις γάτες που ζουν σε θερμότερα κλίματα, η αντίθεση ανάμεσα στο χρώμα των άκρων και του σώματος δεν είναι τόσο έντονη, αντιθέτως, οι γάτες που ζουν σε ψυχρά κλίματα εμφανίζουν πολύ εντονότερη αντίθεση. Τα γατάκια αυτού του χρωματισμού γεννιούνται λευκά, με ροζ απόχρωση δέρματος, καθώς η θερμοκρασία μέσα στη μήτρα είναι ομοιογενής και άνω των 37 βαθμών Κελσίου, ενώ το χρώμα τους αρχίζει να εμφανίζεται μερικές μέρες μετά τη γέννησή τους. Θερμοκρασίες από 37 βαθμούς Κελσίου και άνω δεν επιτρέπουν στα ένζυμα να χρωματίσουν το τρίχωμα που καλύπτει το σώμα, τα άκρα όμως, τα οποία συνήθως έχουν χαμηλότερη θερμοκρασία, εμφανίζουν τον ανάλογο χρωματισμό. Ο συνδυασμός των συγκεκριμένων ενζύμων με κάποια γονίδια που τροποποιούν το χρώμα ,μας χαρίζει τους διαφορετικούς χρωματισμούς των γατών του Σιάμ. Αυτό σημαίνει ότι αν κι ένας έμπειρος εκτροφέας της φυλής μπορεί σε γενικές γραμμές να προβλέψει τα χρώματα που θα προκύψουν από ένα συγκεκριμένο ζευγάρωμα, δε μπορεί να είναι σίγουρος για το χρώμα του κάθε μικρού παρά μετά το πρώτο δεκαήμερο ζωής του, μερικές φορές κι ακόμα αργότερα.

(Εκτροφέας)

###### Η κυρία [Sofia Schaffner](https://www.facebook.com/sofia.schaffner) ,ιδιοκτήτρια του εκτροφείου «Of Orient Sarai» (http://www.of-orient-sarai.net/) περιγράφει την πολυετή πείρα της με τη φυλή :

«Οι ρίζες της γάτας του Σιάμ βρίσκονται στον νοτιοδυτικό χώρο της Ασίας. Οι πρώτες Σιάμ ήρθαν στην Ευρώπη το 1884, όταν ο Βασιλιάς του Σιάμ έκανε στον Πρέσβη της Αγγλίας δώρο ένα ζευγαράκι Σιαμέζες. Εγώ διάλεξα αυτή τη ράτσα για τον ιδιαίτερο χαρακτήρα της, τη ζωντάνια και την κομψότητα της!

Η Σιάμ ανήκει στην οικογένεια των Οριεντάλ γατών και όπως όλες οι Ανατολίτικες γάτες είναι πολύ κοινωνική, ζει σε ομάδες και επειδή συνήθως γεννάει από τρία μέχρι και έξι, ή ακόμη και μέχρι οκτώ γατάκια, βοηθάει και η οικογένεια στην «ανατροφή» τους! Έτσι δένεται η ομάδα περισσότερο! Γι’ αυτό το λόγο μια Σιαμέζα δεν συνιστάται να μένει ποτέ μόνη της.

Είναι πολύ επικοινωνιακή και της αρέσει να συζητάει με την πολύ δυνατή φωνή της και περιμένει απάντηση! Είναι μια δραστήρια και ζωηρή γάτα, παίζει και σκαρφαλώνει ακούραστα, ακόμη και σε μεγάλη ηλικία. Αυτή η γάτα ταιριάζει σε δραστήριους ανθρώπους που θέλουν ζωντάνια και κίνηση στο σπίτι. Οι Σιαμέζες φτάνουν μέχρι και πάνω από 20 χρονών, είναι από τις μακροβιότερες γάτες!

Οι Σιαμέζες θεωρούνται ιδιαίτερα έξυπνες άλλα είναι και πολύ πεισματάρες! Για την Σιάμ, μια κλειστή πόρτα ή μια κλειστή ντουλάπα, δεν είναι εμπόδιο. Στο σπίτι μου όλα τα χερούλια είναι γυρισμένα προς τα πάνω για ασφάλεια! Είναι πολύ δεμένες με τους ανθρώπους τους, τους ακολουθούν σε κάθε τους βήμα, γι’ αυτό και λένε ότι η Σιάμ είναι το «σκυλάκι» ανάμεσα στις γάτες! Με λίγη υπομονή μπορεί να μάθει να πηγαίνει ακόμα και βόλτα με το λουράκι!

Οι Σιαμέζες χρησιμοποιούνται ακόμη και για θεραπεία παιδιών με ειδικές ανάγκες, με σκοπό τη βελτίωση της ποιότητας ζωής τους. Με τον πολύ ζωντανό και φιλικό χαρακτήρα της, βοηθούν και παιδάκια που πάσχουν από μορφές αυτισμού να αυξήσουν τις δικές τους δραστηριότητες.

Εγώ δέθηκα με αυτήν την γάτα από το 1999, ο γιος μας μεγαλώνει με τις γατούλες, ο άντρας μου τις αγαπάει και δεν μπορούμε να φανταστούμε την ζωή μας χωρίς αυτά τα θαυμάσια ζωάκια!»

***Οι αγαπημένες γάτες των διασημοτήτων!***

Οι γάτες του Σιάμ έχουν πρωταγωνιστήσει σε αρκετά μυθιστορήματα, έχουν συμμετάσχει σε πολλές διαφημίσεις, έχουν εμφανιστεί σε ετικέτες προϊόντων, σε τηλεοπτικές σειρές και ταινίες, όπως οι αξέχαστες Si και Am στην ταινία της Disney «Η Λαίδη κι ο Αλήτης», κι έχουν τυπωθεί ακόμη και σε γραμματόσημα, κυρίως λόγω της ξεχωριστής τους εμφάνισης. Αρκετές από αυτές μάλιστα υπήρξαν αγαπημένοι σύντροφοι διασημοτήτων! Η Amy Carter, κόρη του προέδρου των ΗΠΑ, Jimmy Carter, είχε για κατοικίδιο μια σιαμέζα, την Misty Malarky Ying Yang,ενώ ο Nemo, ο γάτος του Βρετανού πρωθυπουργού Harold Wilson,δεν έλειπε ποτέ από το πλευρό του στα ταξίδια του. Ο Marcus ήταν ο γάτος του James Dean, δώρο της φίλης του,Elizabeth Taylor, η οποία επίσης υπήρξε λάτρης των Σιαμέζων. Η Αva Gardner, o Clark Gable,o Dean Jones,η Sophia Loren,η διάσημη μπαλαρίνα Ana Pavlova και ο Frank Zappa είναι μόνο μερικοί από τους καλλιτέχνες που απόλαυσαν τη συντροφιά μιας γάτας του Σιάμ κατά τη διάρκεια της καριέρας τους. Η Vivian Leigh, η διάσημη πρωταγωνίστρια της θρυλικής ταινίας «Όσα παίρνει ο άνεμος», ταξίδευε πάντα με την αγαπημένη της Σιαμέζα, την Poo Jones, η οποία διέσχισε με τη διάσημη ιδιοκτήτριά της ακόμη και τον Ατλαντικό πάνω στο Queen Elisabeth , κάνοντας βόλτες στο κατάστρωμα. Ο χορευτής με τα φτερωτά πόδια, Fred Astaire, ονόμασε το Σιαμέζο του Carlyle, μια και ήταν δώρο από τη συμπρωταγωνίστριά του στην ταινία “ *The Notorious Landlady”,* Kim Novak. Ο Πάμπλο Πικάσσο επίσης είχε μια γάτα του Σιάμ,τη Minou, ενώ ο Γάλλος δραματουργός Jean Cocteau είχε πει κάποτε, αναφερόμενος στην αγαπημένη του Σιαμέζα: «Αγαπώ τις γάτες γιατί αγαπώ το σπίτι μου, και μετά από λίγο γίνονται η ορατή του ψυχή.»

***Μάτια σαν πολύτιμα τοπάζια!***

Τα τόσο ξεχωριστά μπλε μάτια τους φαίνονται κόκκινα τη νύχτα καθώς ο αλμπινισμός επηρεάζει το ανακλαστικό επίπεδο του ματιού, τα μάτια των υπολοίπων γατών φαίνονται πράσινα. Για την ακρίβεια το χρώμα που εμείς εκλαμβάνουμε ως γαλάζιο είναι απλά η αντανάκλαση του φωτός από την κόρη του ματιού. Τα γατάκια του Σιάμ επίσης έχουν μπλε μάτια εκ γενετής, σε αντίθεση με τα υπόλοιπα γατάκια, τα μάτια των οποίων φαίνονται μεν σκούρα μπλε τις πρώτες εβδομάδες αλλά αλλάζουν χρώμα μετέπειτα.

***Με… όνομα βαρύ σαν ιστορία***

Οι πραγματικές απαρχές της φυλής των γατών του Σιάμ έχουν χαθεί, οι ερευνητές όμως είναι σχεδόν σίγουροι ότι τοποθετούνται στην ανατολική Ασία. Χειρόγραφα από την Ayudha, την αρχαία πρωτεύουσα του Σιάμ, της σημερινής Ταϋλάνδης, μιλούν για μια γηγενή φυλή γάτας με σκούρα άκρα. Σε ένα από αυτά τα χειρόγραφα, το Cat Book Poems, που χρονολογείται από το 1350, παρουσιάζονται εικόνες γατών με ανοιχτόχρωμο σώμα και μαύρη «μάσκα», αυτιά, πόδια και ουρά. Έζησαν πάνω από δύο αιώνες στα βασιλικά παλάτια της Μπανγκόκ μαζί με την αριστοκρατία και τους βασιλείς της εποχής. Όσες δε μοιράστηκαν τη ζωή τους με αυτοκράτορες, την πέρασαν σε ναούς, με μοναχούς να τις υπηρετούν, μια και θεωρούνταν όχι απλά πολύτιμες, αλλά και ιερές. Κάτοχοί τους ήταν αυστηρά βασιλείς και μοναχοί, καθώς ήταν μια απαγορευμένη πολυτέλεια για τους κοινούς θνητούς.

 Οι πρώτες γάτες του Σιάμ που εμφανίστηκαν στην Αγγλία ήταν δώρο ενός Πρέσβη του Σιάμ που τις έφερε μαζί του όταν επέστρεψε στην πατρίδα του. Άρχισαν να εμφανίζονται σε αγγλικές εκθέσεις μορφολογίας σχεδόν αμέσως, και σε αμερικανικές στις αρχές του εικοστού αιώνα. Οι Σιαμέζες έκαναν το… ντεμπούτο τους στην Ευρώπη στην έκθεση μορφολογίας στο Crystal Palace του Λονδίνου, το 1871. Το 1879 έφτασε η πρώτη γάτα του Σιάμ στην Αμερική, δώρο στη σύζυγο του Προέδρου Rutherford Hayes, από τον αμερικανό Πρέσβη στη Μπανγκόκ.

***Εγώ τη γνωρίζω καλά***

Η Μαριάνθη Νέγκα, ιδιοκτήτρια του Γατίλη και του Τiramisu,δυο seal point Σιαμεζων, μοιράζεται μαζί μας τη λατρεία της για αυτά τα ιδιαίτερα πλάσματα:

«… και τότε του είπα «εγώ δεν μπορώ να ζήσω χωρίς γάτα». Για την ακρίβεια εννοούσα: εγώ δεν μπορώ να ζήσω χωρίς Σιαμέζα γάτα. Για τα μάτια της, που καθρεφτίζουν τον ουρανό και τη θάλασσα μαζί. Για το μετάξι της προφιτερολένιας γούνας της. Για το βλέμμα της που βυθίζεται μέσα σου και σε διαλύει στα εξ’ ών συνετέθης.
Γάτα απίστευτης συναισθηματικής νοημοσύνης, δεν νομίζω να υπάρχει πλάσμα άλλο στον κόσμο που να μπορεί να συνδυάζει με τέτοια μαεστρία την υπεροψία με την τρυφερότητα, τη μεγαλοπρέπεια με τα νάζια, την ανεξαρτησία με την αγάπη στο ένα και μοναδικό δίποδο που αναγνωρίζει ως ίσο της. Καμία πόρτα δεν θα μείνει κλειστή μπροστά της, κανένα χέρι δεν θα την ακουμπήσει εάν δεν δώσει πρώτα την άδεια. Είναι μια κομψή κυρία, που θα προτιμήσει να πεινάσει από το να φάει ό,τι δεν εμπίπτει στις γαστριμαργικές της απαιτήσεις.
Είναι γάτα σύντροφος. Αεικίνητη αλλά όχι νευρική, ζωηρή αλλά όχι ζημιάρα, κατεργάρα αλλά μοναδικά στοργική. Πανταχού παρούσα, κουτσομπόλα, πολυλογού. Παρακολουθεί τον κόσμο μέσα από βελούδινα πρίσματα και επεμβαίνει αποφασιστικά. Δεν θα ζητήσει ποτέ αγκαλιά. Θα την απαιτήσει όταν αυτή την θεωρεία αναγκαία (είτε για την ίδια είτε για σένα). Ζηλιάρα σαν την Ήρα, σοφή σαν την Αθηνά, λάγνα σαν την Αφροδίτη, και πιστή σαν την Πηνελόπη. Η γάτα του Σιάμ δεν είναι η γάτα του σπιτιού. Είναι σχεδόν το ίδιο το σπίτι.
Τι δεν ξεχνιέται ποτέ: Πώς τα χιονάτα μπαλάκια μετεξελίχθηκαν σε ζουμερά σοκολατάκια. Το τρυφερό ξύπνημα για να την συνοδεύσω στο πρωινό της. Τα πατουσάκια να στεγνώνουν δάκρυα. Το τελευταίο χουρχουρητό.
Όποιος έζησε μ’ αυτήν την ανάσα των αιλουροειδών, είναι βέβαιο ότι έμαθε πολλά για τον άνθρωπο.»

***Θεματοφύλακες των ψυχών και προστάτες των ναών***

Γραπτές πηγές αποκαλύπτουν ότι οι γάτες του Σιάμ θεωρούνταν φύλακες των ναών στη χώρα καταγωγής τους. Όταν κάποιο σημαίνον πρόσωπο έφευγε από τη ζωή, συνήθως επέλεγαν μια γάτα του Σιάμ για να υποδεχτεί την ψυχή του. Η γάτα απομακρυνόταν από τη βασιλική κατοικία και … μετακόμιζε σε έναν από τους ναούς, όπου περνούσε την υπόλοιπη ζωή της μέσα στην πολυτέλεια, με μοναχούς και ιερείς να την υπηρετούν. Από τη στιγμή που γινόταν μια ιερή γάτα, αποκτούσε σύμφωνα με το θρύλο μεταφυσικές δυνάμεις και μπορούσε να επικοινωνήσει με την ψυχή του νεκρού. Φημολογείται ότι εκείνες οι γάτες απολάμβαναν τα πιο εκλεκτά εδέσματα σερβιρισμένα σε χρυσά πιάτα, και αναπαύονταν σε μαξιλάρια κεντημένα με το πιο ακριβό μετάξι, πολυτέλειες που τους παρείχαν οι συγγενείς του εκλιπόντος, σε μια προσπάθεια να συνεχίσει να ζει η ψυχή του μια ευλογημένη ζωή.

Πολλές από τα πρώτες Σιαμέζες είχαν κόμπους στα οστά της ουράς και στραβισμό, χαρακτηριστικά που εξαλείφθηκαν μέσω της επιλεκτικής εκτροφής. Πριν εξοβελιστούν όμως με το πέρασμα των αιώνων, έγιναν τροφή για πολλούς μύθους όσον αφορά την προέλευσή τους. Ένας από αυτούς αναφέρει ότι η πριγκίπισσα του Βασιλείου του Σιάμ χρησιμοποιούσε την ουρά της γάτας της για να κρεμά τα πολύτιμα βραχιόλια και τα δαχτυλίδια της όσο απολάμβανε το μπάνιο της. Ο κόμπος στην ουρά της τα εμπόδιζε να κυλήσουν και να χαθούν. Ένας άλλος μύθος εξηγεί και το στραβισμό: Κατά τη διάρκεια μιας επίθεσης στο βασίλειο, όλοι οι άντρες αναγκάστηκαν να εγκαταλείψουν τα σπίτια τους για να υπερασπιστούν την πατρίδα τους. Έμειναν πίσω μόνο ένα ζευγάρι Σιαμέζων, ο Tien και η Chula. Αποστολή τους ήταν να προστατεύσουν το χρυσό δισκοπότηρο του Βούδα, στον Ιερό Ναό, με συμμάχους τα διαπεραστικά τους γαλάζια μάτια που τρόμαζαν τους επίδοξους ληστές, και τη χαρακτηριστική τους φωνή. Ο Tien,αφού ζευγάρωσε με την Chula,έφυγε για να αναζητήσει βοήθεια, και άφησε την ευθύνη της προστασίας του ναού και του δισκοπότηρου στη σύντροφό του. Η Chula ήταν τόσο προσηλωμένη στην ιερή της υποχρέωση, ώστε ποτέ δεν πήρε τα μάτια της από το δισκοπότηρο, τυλίγοντας τη μακριά ουρά της γύρω του για να μην το κλέψει κάποιος σε περίπτωση που την έπαιρνε ο ύπνος. Αποκαμωμένη, κι ενώ οι μέρες περνούσαν και ο Tien δεν είχε γυρίσει, γέννησε τα γατάκια της μπροστά στο ιερό. Όλα τα γατάκια είχαν τα χαρακτηριστικά που είχε αποκτήσει ως φύλακας: μάτια με στραβισμό και κόμπους στην ουρά. Ακόμη και σήμερα γεννιούνται κατά καιρούς γατάκια με αυτά τα χαρακτηριστικά, κι έτσι ο θρύλος κρατιέται ζωντανός.

***Μια γάτα με χαρακτήρα…σκύλου!***

Αυτή η αρχαία φυλή, ίσως η αρχαιότερη όλων των γατών, επικοινωνεί καλύτερα και περισσότερο από οποιαδήποτε άλλη. Η φωνή της γάτας του Σιάμ είναι παροιμιώδης, ενώ χρησιμοποιούν και τη φωνή και το σώμα τους για να επικοινωνήσουν. Συχνά οι ιδιοκτήτες τους υποστηρίζουν ότι πρέπει να ζουν σε ζευγάρια, ώστε να απασχολούν η μία την άλλη όταν οι άνθρωποί τους λείπουν από το σπίτι, διαφορετικά θα πρέπει να είστε έτοιμοι να παρατήσετε οτιδήποτε κάνετε μόλις μπείτε στο σπίτι, για να περάσετε τουλάχιστον ένα μισάωρο ακούγοντας «τα νέα της ημέρας» από την αγαπημένη σας Σιαμέζα. Οι γάτες του Σιάμ είναι πανέξυπνες και πάντα έχουν πολλά να πουν, ενώ τους αρέσει να έχουν πάντα την… τελευταία κουβέντα. Είναι οι απόλυτες ανθρωποκεντρικές γάτες, λατρεύουν να κάθονται στην αγκαλιά σας, στο κρεβάτι σας, στον καναπέ σας, και φυσικά θα βρουν την καλύτερη θέση στην καρδιά σας! Οι Σιαμέζες είναι χαριτωμένες, ζωηρές, κομψές, λυγερές, δυνατές, μυώδεις, απαιτητικές, ομιλητικές, και πολύ ευφυείς. Είναι επίσης πολύ κοινωνικές και το κέντρο της ύπαρξής τους είναι ο άνθρωπος. Χρειάζονται την ανθρώπινη παρουσία για να «ανθίσουν». Αποτελούν τον ιδανικό σύντροφο για κάποιον που ψάχνει ένα κατοικίδιο με το οποίο θα «συνομιλεί» και θα περνά ώρες παίζοντας. Είναι εξαιρετικές με τα παιδιά και άλλα κατοικίδια. Δείχνουν έντονα την αγάπη τους, είναι πολύ πιστές, ενώ διαθέτουν δυνατό ένστικτο. Είναι πολύ παιχνιδιάρες και μπορούν να περάσουν ολόκληρες ώρες διασκεδάζοντας ακόμα και με το πιο μικρό παιχνίδι. Διαλέγουν τα αγαπημένα τους παιχνίδια και συνεχίζουν να έχουν διάθεση να παίξουν μαζί τους και με τον ιδιοκτήτη τους για όλη τους τη ζωή. Συχνά μαθαίνουν ακόμη κι από μόνες τους να επιστρέφουν στο χέρι του ιδιοκτήτη τους το παιχνίδι που τους πετά, όπως κάνουν οι σκύλοι. Λατρεύουν να κοιμούνται μαζί με τις υπόλοιπες γάτες του σπιτιού, με τους σκύλους, τους ανθρώπους, οποιονδήποτε τους προσφέρει ζεστασιά και… χουζούρεμα. Θα χωθούν κάτω από τα σκεπάσματά σας για να κουλουριαστούν στην αγκαλιά σας με τον ίδιο τρόπο που θα ξαπλώσουν στο πιο ηλιόλουστο σημείο του σπιτιού, καθώς λατρεύουν τη ζέστη.

***Σιάμ ή Thai;***

Τις δεκαετίες του ’50 και του ’60,κι ενώ οι γάτες του Σιάμ γινόταν ολοένα και περισσότερο δημοφιλείς, πολλοί εκτροφείς και κριτές εκθέσεων άρχισαν να προωθούν μια πιο λεπτοκαμωμένη εκδοχή της φυλής, θεωρώντας ότι η άφιξή της στην Ευρώπη σήμανε τη διασταύρωσή της με γηγενείς γάτες, κάτι που αλλοίωσε τα αρχικά της χαρακτηριστικά.. Ως αποτέλεσμα γενεών επιλεκτικής εκτροφής, δημιούργησαν γάτες με μακρύτερα και πιο κομψά σώματα, και στενότερα κεφάλια. Τελικά η σημερινή Σιαμέζα κατέληξε να έχει στενόμακρο, κυλινδρικό σώμα, μακριά πόδια, μακριά και πολύ λεπτή ουρά με μυτερή απόληξη και στενό κεφάλι με ελαφριά κλίση, στο οποίο δεσπόζουν υπερβολικά μεγάλα αυτιά, μακριά τοποθετημένα μεταξύ τους. Η μειοψηφία των εκτροφέων που επέμειναν στην αρχική μορφή ανακάλυψε ότι οι γάτες τους δεν είχαν καμιά ελπίδα πλέον στις εκθέσεις μορφολογίας. Μέχρι τα μέσα της δεκαετίας του ’80 οι Σιαμέζες της παλιότερης μορφής είχαν εξαφανιστεί πλέον από τις εκθέσεις, παρόλα αυτά, κάποιοι εκτροφείς κυρίως στην Αγγλία, συνέχισαν να τις εκτρέφουν και να τις καταχωρούν στα γενεαλογικά αρχεία. Έτσι καταλήξαμε σήμερα με δύο «παραλλαγές» της γάτας του Σιάμ: τη μοντέρνα Σιαμέζα των εκθέσεων, και την παραδοσιακή γάτα του Σιάμ. Και οι δύο έχουν κοινούς προγόνους, αλλά πλέον έχουν διαφοροποιηθεί εντελώς μεταξύ τους. Κάποιοι διεθνείς οργανισμοί όπως η TICA και ο WCF, αναγνωρίζουν τις δύο ποικιλίες των Σιαμέζων ως διαφορετικές φυλές, ονομάζοντας γάτα του Σιάμ τη μοντέρνα εκδοχή, και Thai την παραδοσιακή εκδοχή.

Μορφολογική περιγραφή

* Κεφάλι: Μεσαίου μεγέθους, σε αναλογία και αρμονία με το σώμα, σφηνοειδές με ίσιες γραμμές. Η καμπύλη του αρχίζει από τη μύτη και η κλίση της αυξάνεται σταδιακά σε πλάτος δεξιά κι αριστερά του κεφαλιού, μέχρι τα αυτιά. Την καμπύλη δε διακόπτουν καν οι βάσεις των μουστακιών, ενώ κεφάλι κοιτάζοντάς το προφίλ φαίνεται κυρτό, με στενή μουσούδα.
* Μύτη: Μακριά και ίσια, συνεχίζει τη γραμμή του μετώπου χωρίς διακοπή.
* Σαγόνι: Μεσαίου μεγέθους. Η άκρη του σαγονιού σχηματίζει μια κάθετη γραμμή με την άκρη της μύτης.
* Αυτιά: Μεγάλα και μυτερά, με φαρδιά βάση, συνεχίζουν την καμπύλη του κεφαλιού.
* Μάτια: Μεσαίου μεγέθους, με αμυγδαλωτό σχήμα και με ελαφρά κλίση προς τα πάνω στην εξωτερική τους γωνία, ώστε να τονίζουν την καμπύλη του κεφαλιού. Το χρώμα τους είναι πάντα έντονο, βαθύ μπλε.
* Λαιμός: Μακρύς και λεπτός.
* Σώμα: Μακρύ και λεπτό, μυώδες αλλά παραμένοντας κομψό και λυγερό. Οι ώμοι δεν πρέπει να ξεπερνούν σε πλάτος τα ισχία.
* Πατούσες: Μικρές και οβάλ.
* Ουρά: Πολύ μακριά, λεπτή ακόμη και στη βάση της, καταλήγει σε μυτερή άκρη.
* Τρίχωμα: Πολύ κοντό, γυαλιστερό, μεταξένιο, πολύ κοντά στο δέρμα, χωρίς σχεδόν καθόλου υπόστρωμα. Το χρώμα των άκρων πρέπει να είναι όσο το δυνατόν περισσότερο ομοιογενές, με τη μάσκα του προσώπου να μην καλύπτει όλο το πρόσωπο, αλλά να ενώνεται με το χρώμα των αυτιών με ίχνη χρώματος. Το χρώμα του σώματος πρέπει επίσης να είναι ομοιογενές. Επιτρέπεται ελαφρά πιο σκούρος χρωματισμός στους γοφούς, που δεν πρέπει όμως να κάνει ασαφή την αντίθεση ανάμεσα στο χρώμα του σώματος και των άκρων.

Πηγές

Clutterbuck, Martin R. (2004). *Siamese Cats: Legends and Reality*. Bangkok: White Lotus

TICA. [(The International Cat Association](http://www.tica.org))- ["Thai Breed Standard"](http://tica.org/public/breeds/th/th.pdf)

Amy Rebeka. ["Thai Cat History"](http://www.evineacats.com/)

FIFe (Fédération Internationale Féline)- Siamese Breed Standard